Broj: 711-I-1969-P-203-21/22-06-17

Zagreb, 16. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom vlastitih saznanja o mogućem sukobu interesa **dužnosnika Krunoslava Jurgeca, općinskog načelnika Općine Donja Voća do 26. svibnja 2021.**,na 186. sjednici, održanoj 16. rujna 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnika Krunoslava Jurgeca, općinskog načelnika Općine Donja Voća do 26. svibnja 2021., neće se pokrenuti, s obzirom da obavljajući funkciju predsjednika Udruge za socijalne aktivnosti i potporu pri zapošljavanju – Mentor, na koju je imenovan nakon obnašanja dužnosti bez zasnivanja radnog odnosa, a koja je prethodno bila u poslovnom odnosu s Općinom u razdoblju kada je obnašao navedenu dužnost, ne proizlazi da je povrijedio odredbu članka 20. stavka 4. ZSSI/11-a ili neku drugu odredbu ZSSI/11-a.**

Obrazloženje

U Povjerenstvu je pod brojem 711-U-4533-P-203/21-01-3 dana 31. kolovoza 2021. zaprimljena anonimna prijava mogućeg sukoba interesa podnesena protiv dužnosnika Krunoslava Jurgeca, općinskog načelnika Općine Donja Voća do 26. svibnja 2021., povodom koje se vodi predmet P-203/21.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a. Navedeni Zakon stupio je na snagu 25. prosinca 2021.

S obzirom da je u predmetu P-203/21 prijava zaprimljena prije stupanja ZSSI/21-a na snagu povodom koje su zatražena očitovanja i dokumentacija od nadležnih tijela, isti je dovršen sukladno odredbama ZSSI/11-a.

U prijavi se u bitnome navodi da je dužnosnik Krunoslav Jurgec nakon prestanka mandata općinskog načelnika Općine Donja Voća izabran za predsjednika udruge s kojom Općina sudjeluje u zajedničkom projektu financiranom sredstvima Europske unije te da je među njima postojao poslovni odnos tijekom proteklih godina. Navodi se da se radi o Udruzi za socijalne aktivnosti i potporu pri zapošljavanju – Mentor, skraćeni naziv: Udruga Mentor, sa sjedištem u Donjoj Voći (u daljnjem tekstu: Udruga Mentor.)

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Krunoslav Jurgec obnašao dužnost općinskog načelnika Općine Donja Voća u mandatima 2013. – 2017. te 2017. – 2021, odnosno do 26. svibnja 2021.

Člankom 3. stavkom 1. podstavkom 34. ZSSI/11-a propisano je da su dužnosnici u smislu navedenog Zakona gradonačelnici, općinski načelnici i njihovi zamjenici, slijedom čega je Krunoslav Jurgec, povodom obnašanja dužnosti općinskog načelnika Općine Donja Voća obvezan postupati sukladno odredbama ZSSI-a.

Povjerenstvo je u svrhu utvrđivanja okolnosti koje upućuju na moguću povredu odredbi ZSSI-a, izvršilo uvid u Registar udruga koji ustrojava i vodi Ministarstvo pravosuđa i uprave te je utvrđeno da Krunoslav Jurgec od 13. kolovoza 2021. obavlja funkciju predsjednika Udruge za socijalne aktivnosti i potporu pri zapošljavanju – Mentor, OIB: 84238378308.

Nadalje, Povjerenstvo je dopisom Broj: 711-I-1426-P-203/21-02-17 od 7. rujna 2021. od Općine Donja Voća zatražilo očitovanje na okolnosti je li u razdoblju od 6. lipnja 2013. do 26. svibnja 2021. postojao poslovni odnos u okviru kojeg se od Općine Donja Voća dodijeljena proračunska sredstva Udruzi Mentor, ako da tko je i u kojem postupku odlučivao o nastanku navedenog poslovnog odnosa te koliko je iznosila njegova vrijednost u svakoj godini, zajedno s pozivom za dostavom dokumentacije o tom poslovnom odnosu (donesene odluke i sklopljeni ugovori).

Povjerenstvo je dopisom Broj: 711-I-1427-P-203/21-03-17 od 7. rujna 2021. od Udruge Mentor zatražilo očitovanje na okolnosti je li dužnosnik Krunoslav Jurgec, općinski načelnik Općine Donja Voća do 26.05.2021. zasnovao radni odnos u Udruzi Mentor, da kada je isti zasnovan, o kojem se radnom mjestu radi i tko je o tome odlučio.

Udruga Mentor se očitovala dopisom od 15. rujna 2021. u kojem se navodi da dužnosnik Krunoslav Jurgec nije zasnovao radni odnos u navedenoj udruzi.

Općina Donja Voća očitovala se dopisom klasa: 740-01/21-01/03, urbroj: 2186-014-21-02 od 4. listopada 2021. u kojoj se navodi da je Udruga Mentor osnovana 30. siječnja 2015. te da je poslovanje Općine i Udruge već bilo predmet ispitivanja provjere Povjerenstva u 2018., kada se Općina očitovala vezano za poslovni odnos te je potom donesena odluka o nepokretanju postupka od 16. studenoga 2018.

Nadalje se navodi da se poslovni odnos Općine i navedene Udruge ogleda kroz zajedničku suradnju na provedbi projekata u kojima je ista bila jedan od partnera te da su iz kartica po godinama razvidne uplate povrata troškova, predujmova, sredstava za plaću radnice Udruge Mentor te iznosa članarine koje je Općina Donja Voća uplatila istoj Udruzi. Ističe se da je postojala suradnja na provedbi EU projekta „Mentor“ u sklopu operativnog programa Lokalne razvojne inicijative za zapošljavanje u okviru kojeg je udruga bila osnovana te da je suradnja nastavljena kroz provedbu projekta „Zaželi - program zapošljavanja žena“ i „Zaželi - program zapošljavanja žena - faza II“. Navodi se da su sredstva za ove projekte osigurana temeljem ugovora o dodjeli bespovratnih sredstava koje je Općina sklopila s Ministarstvom rada i mirovinskog sustava te Hrvatskim zavodom za zapošljavanje, u kojima se Udruga Mentor navodi kao jedan od partnera na provedbi projekta.

Također se navodi da je Općina s udrugom surađivala i u sklopu provedbe projekta „Kreativni seniori” i EU Projekta Ruralna detoksikacija upoznavanjem bogatstva kulturne baštine - DETOX SLO-HR98 (1.4.1.1), odobrenog u sklopu Poziva Interreg Slovenija - Hrvatska. Navodi se da je u sklopu provedbe projekata Općina u nekoliko navrata sklapala ugovore o djelu i ugovore o suradnji sa Jadrankom Jakopec, koja je obnaša dužnost potpredsjednice Općinskog vijeća Općine Donja Voća u mandatima 2013. – 2017. te 2017- 2021., te da je radni odnos između Udruge Mentor i Jadranke Jakopec uređen ugovorom o radu zaključenim u sklopu provedbe „Projekta ZAŽELI“ od 30. siječnja 2018. te ugovorom o radu na neodređeno vrijeme od 1. veljače 2021., a istoj je dodijeljen i ured u sjedištu Općine u sklopu Jedinstvenog upravnog odjela.

U očitovanju se napominje da su 2. siječnja 2017. Općina i predmetna Udruga Mentor potpisale ugovor o najmu, kojim su istoj udruzi ustupljene prostorije u vlasništvu Općine u Donjoj Voći te zgrada u Gornjoj Voći, uz plaćanje mjesečnog najma u visini od 100,00 kn. Iznosi se da o međusobnoj suradnji svjedoče i zahtjevi za smanjenjem plaće djelatnice ove Udruge, upućeni tadašnjoj predsjednici Udruge Mentor od strane dužnosnika Krunoslava Jurgeca te da je o nastanku poslovnih odnosa s Udrugom Mentor unutar svojih ovlasti odlučivao općinski načelnik.

Zaključno se iznosi da je 13. kolovoza 2021. održana izvanredna Skupština Udruge Mentor, na kojoj je za predsjednika Udruge izabran Krunoslav Jurgec, općinski načelnik Općine Donja Voća u razdoblju do 26. svibnja 2021., što potvrđuju podatci Registra udruga, rješenje Upravnog odjela za zdravstvo, socijalnu skrb, civilno društvo i hrvatske branitelje Varaždinske županije od 23. kolovoza 2021., te Zapisnik sa održane izvanredne skupštine.

Očitovanju Općine Donja Voća prileže odluka Povjerenstva u predmetu P-393/17 od 16. studenoga 2018., kojim je odlučeno da se postupak za odlučivanje o sukobu interesa protiv dužnosnika Krunoslava Jurgeca, općinskog načelnika Općine Donja Voća, u vezi stupanja u poslovni odnos Jadranke Jakopec, zamjenice predsjednika Općinskog vijeća Općine Donja Voća, s Općinom Donja Voća, u okviru provedbe EU projekta „MENTOR“ u 2015.g., projekta DETOX SLO-HR98 u 2017.g. te kod implementacije novog knjigovodstvenog programa u 2017.g., neće pokrenuti, budući da iz prikupljenih podataka i dokumentacije nisu utvrđene okolnosti koje bi upućivale da je dužnosnik Krunoslav Jurgec počinio povredu odredbi ZSSI/11-a, Ugovor o dodjeli bespovratnih sredstava za „Zaželi – Program zapošljavanja žena“, koji je u 2018. sklopila Općina Donja Voća, kao korisnik sredstava, zastupana po dužnosniku Krunoslavu Jurgecu, općinskom načelniku, s Ministarstvom rada i mirovinskog sustava te Hrvatskim zavodom za zapošljavanje, ukupne vrijednosti projekta 4.520.664,21 kuna, Prijavni obrazac Općine Donja Voća od 18. prosinca 2017. za navedeni Program, Ugovor o dodjeli bespovratnih sredstava za projekte koji se financiraju iz Europskog socijalnog fonda u razdoblju 2014. – 2020. „Zaželi – biti uključena – faza II“, koji je sklopila Općina Donja Voća, kao korisnik sredstava, zastupana po dužnosniku Krunoslavu Jurgecu, općinskom načelniku, s Ministarstvom rada, mirovinskog sustava, obitelji i socijalne politike, te Hrvatskim zavodom za zapošljavanje, ukupne vrijednosti projekta 458.600,00 kuna, Ugovor o suradnji od 7. siječnja 2021. koji je Općina Donja Voća, zastupana po dužnosniku Krunoslavu Jurgecu, općinskom načelniku, sklopila s Udrugom za socijalne aktivnosti i potporu pri zapošljavanju – Mentor, čiji je predmet uređivanje međusobnih prava i obveza u realizaciji projekta „Zaželi“, Kartice analitičkog konta Općine Donja Voća za navedenu Udrugu prema kojoj je Općina u 2018. istoj isplatila iznos od 68.629,15 kuna temeljem „Obveza za EU predujmove“, u 2019. iznos od 143.290,67 kuna temeljem „Tekuće donacije iz EU sredstava“, iznos od 5.000,00 kn temeljem „Tuzemne članarine“, iznos od 401,56 temeljem „Tekuće donacije“, u 2020. iznos od 5.000,00 kn temeljem „Tuzemne članarine“, iznos od 101.836,80 kuna temeljem „Obveza za troškove“, te u 2021. iznos od 28.486,40 kuna temeljem „Obveza za troškove“, te iznos od 2.000,00 kn temeljem „Tuzemne članarine“, Ugovor o dodjeli bespovratnih sredstava koji je Općina Donja Voća, kao korisnik sredstava, zastupana po dužnosniku Krunoslavu Jurgecu, općinskom načelniku, sklopila u 2018. s Ministarstvom kulture i Nacionalnom zakladom za razvoj civilnog društva u svrhu provedbe projekta „Kreativni seniori“, Odobrenje završnog zahtjeva Nacionalne zaklade za razvoj civilnog društva od 12. ožujka 2020., kojim se Općini Donja Voća utvrđuje iznos od 262.560,03 kuna prihvatljivih troškova, Ugovor o radu na neodređeno vrijeme koji je Jadranka Jakopec sklopila s navedenom Udrugom dana 1. veljače 2021. te Ugovor o radu u sklopu provedbe Projekta „Zaželi“, sklopljen među sitim ugovornim stranama 30. siječnja 2018., dopis Općine Donja Voća od 7. svibnja 2019. upućen Udruzi, kojim se traži smanjenje plaće Jadranki Jakopec za mjesec svibanj 2019. radi neizvršenja radnih zadataka, Odluka Udruge o smanjenju plaće za navedeno razdoblje od 9. svibnja 2019., koju je donijela Jelena Sejelj, predsjednica Udruge, otkaz Ugovora o radu od 15. siječnja 2021. koji je Jadranka Jakopec podnijela Udruzi, Ugovor o najmu sklopljen 2. siječnja 2017. između Općine Donja Voća, kao najmodavca, zastupane po dužnosniku Krunoslavu Jurgecu, općinskom načelniku, te predmetne Udruge, kao najmoprimcu, kojim se daje u najam prostorija površine 14 u sklopu zgrade Općine te objekt koji se sastoji od ulaza površine 2,30 m2, hodnika površine 9,47 m2, prostorije za druženje površine 45,13 m2 i hodnika s WC-om površine 3,72 m2 i kuhinje površine 6,42 m2, uz plaćanje mjesečne najamnine u iznosu od 100,00 kuna, Zapisnik sa izvanredne skupštine Udruge za socijalne aktivnosti i potporu pri zapošljavanju – Mentor od 13. kolovoza 2021., na kojoj je za predsjednika Udruge izabran Krunoslav Jurgec, Zapisnik sa izvanredne skupštine Udruge za socijalne aktivnosti i potporu pri zapošljavanju – Mentor od 29. rujna 2020., te rješenje Upravnog odjela za zdravstvo, socijalnu skrb, civilno društvo i hrvatske branitelje Varaždinske županije od 23. kolovoza 2021., kojim se odobrava upis promjene predsjednika udruge – osoba ovlaštenih za zastupanje.

 Člankom 2. stavkom 1. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, dok je stavkom 2. istog članka bilo propisano da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI/11-a propisano je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Sukladno članku 20. stavku 1. ZSSI/11-a dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Odredbom članka 20. stavka 1. ZSSI/11-a propisano je da u slučaju iz stavka 1. tog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Iz zaprimljenih očitovanja i dokumentacije utvrđeno je da je dužnosnik Krunoslav Jurgec, koji je do 26. svibnja 2021. obnašao dužnost općinskog načelnika Općine Donja Voća, dva i pol mjeseca nakon prestanka obnašanja navedene dužnosti 13. kolovoza 2021. imenovan na funkciju predsjednika Udruge Mentor.

U razdoblju u kojem je obnašao predmetnu dužnost Općina Donja Voća stupala je u poslovne odnose s Udrugom Mentor, s obzirom da je ista bila jedan od partnera u provedbi projekta „Mentor“ u sklopu operativnog programa financiranog sredstvima Europske unije te da je potom poslovna suradnja među njima nastavljena i kroz provedbu projekta „Zaželi - program zapošljavanja žena“ te „Zaželi - program zapošljavanja žena - faza II“, financiranih sredstvima koja su dobivena po ugovorima koji je Općina sklopila s Ministarstvom rada i mirovinskog sustava te Hrvatskim zavodom za zapošljavanje. Općina je s Udrugom Mentor surađivala i u sklopu provedbe projekata „Kreativni seniori” i „EU Projekta Ruralna detoksikacija upoznavanjem bogatstva kulturne baštine“,

U odnosu na provedbu ovih projekata i programa Općina je s Udrugom Mentor sklapala ugovore temeljem kojih je ista Udruga nastupala kao partner, te su joj u tu svrhu za dio preuzetih obveza od strane Općine doznačivana sredstva na ime uplate povrata troškova, predujmova, sredstava za plaću radnice Udruge Mentor i članarine. Iz očitovanja također proizlazi da je Općina sklopila nekoliko ugovora o djelu i suradnji sa Jadrankom Jakopec, tadašnjom potpredsjednicom Općinskog vijeća Općine Donja Voća, koja je ujedno bila u radnom odnosu u Udruzi Mentor vezano za provedbu projekta „Zaželi“ te su joj bile ustupljene službene prostorije Općine za obavljanje ovih poslova.

Nadalje, Općina Donja Voća je s Udrugom Mentor 2. siječnja 2017. sklopila ugovor o najmu, kojim su udruzi ustupljene prostorije u vlasništvu Općine uz plaćanje najamnine u iznosu od 100,00 kn mjesečno.

Prema navodima očitovanja o nastanku poslovnih odnosa Općine Donja Voća s Udrugom Mentor, sukladno svojim ovlastima, odlučivao je Krunoslav Jurgec, općinski načelnik, pri čemu su u zaprimljenoj dokumentaciji dva ugovora koja je dužnosnik u tom svojstvu ispred Općine potpisao s istom Udrugom (ugovor o najmu od 2. siječnja 2017. , ugovor o suradnji od 7. siječnja 2021.).

Iz svega navedenog, nedvojbeno je utvrđeno da je u razdoblju u kojem je dužnosnik Krunoslav Jurgec obnašao dužnost općinskog načelnika Općine Donja Voća nastalo više poslovnih odnosa Općine s Udrugom Mentor.

Ograničenje iz članka 20. stavka 1. ZSSI/11-a propisano je jer bi se zasnivanje radnog odnosa nakon prestanka mandata u pravnoj osobi koja je bila u poslovnom odnosu s Općinom Donja Voća moglo dovesti u svezu s radnjama koje je obveznik poduzimao u obnašanju javne dužnosti u odnosu na tu pravnu osobu ili bi isto moglo predstavljati oblik usluge za radnje koje je obveznik prethodno poduzeo prema udruzi.

Međutim, iz sadržaja očitovanja Udruge Mentor proizlazi da dužnosnik nakon isteka mandata općinskog načelnika Općine Donja Voća nije stupio u radni odnos u predmetnoj Udruzi, već da je imenovan na funkciju predsjednika Udruge Mentor koja se obavlja bez zasnivanja radnog odnosa.

S obzirom na ulogu koju je dužnosnik Krunoslav Jurgec imao u nastanku navedenih poslovnih odnosa, njegovo imenovanje na funkciju predsjednika Udruge Mentor odmah nakon prestanka obnašanja dužnosti općinskog načelnika Općine Donja Voća, upućuje da se dužnosnik u ovoj situaciji mogao naći u dvojbenoj situaciji ili da bi se moglo raditi o vidu zahvalnosti Udruge Mentor prema dužnosniku.

Međutim, s obzirom da zabrana obavljanja funkcije bez zasnivanja radnog odnosa u pravnoj osobi koja je bila u poslovnom odnosu s tijelom javne vlasti u kojem je dužnosnik obnašao dužnost nakon prestanka obnašanja dužnosti nije suprotna odredbama ZSSI/11-a, dužnosnik Krunoslav Jurgec nije bio dužan zatražiti suglasnost Povjerenstva za prihvaćanje navedenog imenovanja, sukladno članku 20. stavku 4. ZSSI/11-a.

Također, niti jedna druga odredba ZSSI/11-a koju Povjerenstvo može direktno primjenjivati ne ukazuje da je dužnosnik u svom postupanju povrijedio neku od odredbi navedenog Zakona.

Slijedom navedenoga, okolnost da je dužnosnik Krunoslav Jurgec, općinski načelnik Općine Donja Voća do 26. svibnja 2021. imenovan na funkciju predsjednika Udruge Mentor već 13. kolovoza 2021., odnosno unutar razdoblja od 12 mjeseci od prestanka obnašanja navedene dužnosti, ne upućuje da je time došlo do povrede odredbe članka 20. stavka 1. ZSSI/11-a ili bilo koje druge odredbe navedenog Zakona te se postupak protiv dužnosnika neće pokrenuti.

Stoga je Povjerenstvo donijelo odluku kao što je navedeno u izreci ovog akta.

**ZAMJENIK PREDSJEDNICE POVJERENSTVA**

 **Davorin Ivanjek, dipl. iur.**

Dostaviti:

1. Dužnosnik Krunoslav Jurgec, osobnom dostavom
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana